Konfirmander vil have AirPods og … digitalkameraer

Digitalkameraer, der nok især havde deres storhedstid i 90’erne og 00’erne, ligger igen højt på konfirmandernes ønskelister. Det viser en opgørelse over de 231.204 ønsker, de unge har skrevet på deres digitale ønskeliste Ønskeskyen.

Faktisk er digitalkameraet blevet ønsket af kvindelige danske konfirmander mere end 35.000 gange, hvilet får det ind på top to over højeste ønsker, kun overgået af beauty-produkter. På tredjepladsen kommer smykker.

– Digitalkameraet er virkelig blevet populært, og det er lidt overraskende. Måske handler det om, at de unge gerne vil tage billeder uden at være online hele tiden. Vi ved, at mange forsøger at skrue lidt ned for skærmtiden, og her giver det jo god mening at have et kamera, der bare er et kamera – uden notifikationer og sociale medier, siger Casper Ravn-Sørensen, CEO hos Ønskeskyen.

De første kommercielle digitalkameraer begyndte at dukke op i 1990’erne, men det var 2000’erne, der var guldalderen. Kompaktkameraer fra Canon, Nikon, Sony og Panasonic blev folkeeje. Kameraerne blev mindre, billigere og leverede bedre billedkvalitet. Digitalkameraet erstattede hurtigt det analoge, og forbrugerne begyndte at tage billeder i hidtil uset omfang. DSLRs (spejlreflekskameraer) blev også populære blandt entusiaster og semi-professionelle.

I takt med at smartphones fik bedre kameraer, begyndte salget af dedikerede digitalkameraer at falde drastisk. Især kompaktkameraerne blev hårdt ramt, da telefoner som iPhone og Samsung Galaxy leverede billeder, der var “gode nok” for de fleste.

I dag er digitalkameraet blevet et specialiseret værktøj. Markedet er markant mindre, men stadig vigtigt for professionelle fotografer og entusiaster … og åbenbart også konfirmander.

Der er også elektronik på drengens top tre, nemlig hovedtelefoner. Men det skal tydeligvis være en specifik model, nemlig Apples AirPods.

Konfirmander vil have AirPods og … digitalkameraer