Sådan opdaterer du dine AirPods

I årevis har Apple været hemmelighedsfulde omkring, hvordan man opdaterer firmwaren på sine AirPods. Det ligesom “skete” bare. Engang imellem. Men nu har tech-giganten endelig offentliggjort en trin-for-trin guide til at sikre, at dine AirPods, AirPods Pro og AirPods Max altid kører den nyeste software.

Det er websitet MacRumors, der har opdaget, at Apple har opdateret sin AirPods-supportside med en mere detaljeret vejledning. Og nej, du kan stadig ikke manuelt starte en opdatering, som du kan på din iPhone eller Apple Watch – du må stadig vente på, at opdateringen sker automatisk. Men nu har vi i det mindste en opskrift på at få det til at ske hurtigere.

Ifølge Apple skal du gøre følgende:

Sørg for, at dine AirPods er inden for Bluetooth-rækkevidde af en iPhone, iPad eller Mac, der er forbundet til wifi-netværket.

Læg dine AirPods i opladningsetuiet, og luk låget.

Tilslut opladerkablet til etuiet og derefter til en USB-oplader eller -port.

Hold låget lukket, og vent mindst 30 minutter på, at firmwaren opdateres.

Åbn låget igen for at forbinde dine AirPods til din iPhone, iPad eller Mac.

Tjek firmwareversionen igen i Bluetooth-indstillingerne.

Der kommer stadig ingen popop-beskeder eller lyde, der bekræfter opdateringen, så du må manuelt tjekke firmwareversionen i Bluetooth-indstillingerne under ”Om”-sektionen. Hvis din firmware stadig ikke er opdateret, anbefaler Apple, at du nulstiller dine AirPods og prøver processen igen.

Apple udsender jævnligt opdateringer til AirPods-hovedtelefonerne. Den seneste store opdatering kom i oktober måned, hvor AirPods Pro 2 fik ny firmware, der indeholder både høretest og mulighed for at bruge dem som høreapparat.

Læs også: Nu kan AirPods Pro 2 bruges som høreapparat.

Sådan opdaterer du dine AirPods